शरणार्थीले कराँते आयोजना गर्ने
भुटानी शरणार्थीले अन्तर्राष्ट्रिय सितोरियो कराँते च्याम्पियनसिप आयोजना गर्ने तयारी गरेका छन् । शरणार्थी शिविर बेलडाँगीमा उनीहरूले डिसेम्बर १६ र १७ मा गर्ने प्रतियोगिताको सम्पूर्ण तयारी पूरा गरेको जनाएका छन् । 
दमक — भुटानी शरणार्थीले अन्तर्राष्ट्रिय सितोरियो कराँते च्याम्पियनसिप आयोजना गर्ने तयारी गरेका छन् । शरणार्थी शिविर बेलडाँगीमा उनीहरूले डिसेम्बर १६ र १७ मा गर्ने प्रतियोगिताको सम्पूर्ण तयारी पूरा गरेको जनाएका छन् । उनीहरूले शरणार्थी शिविरमा सन् १९९३ मा स्थापना गरेको भुटान कराँते फेडेरेसन (बीकेएफ) को आयोजनामा प्रतियोगिता गर्न लागेका हुन् । भुटानको प्रतिनिधित्व गर्दै शरणार्थीको एउटा टिम, भारत र बंगलादेशको १–१ टिम तथा नेपालका झापा, मोरङ, सुनसरी, इलाम, पाँचथर र तेह्रथुमका ९ टिमले भाग लिने बीकेएफका अध्यक्ष नरबहादुर गुरुङले जानकारी गराए । प्रतियोगितामा ४ देशका गरी एक सय ५० खेलाडी र प्रशिक्षक सहभागी हुनेछन् । प्रतियोगितामा २२ देखि ७० केजीबीच ११ तौल समूहमा प्रतिस्पर्धा हुनेछ ।भुटानी शरणार्थीबाट सहयोग संकलन गरी प्रतियोगिता गर्न लागेको आयोजक समितिका सचिव नरेश राईले बताए । उनले भुटानमा कराँते खेल प्रतिबन्धित रहँदाकै बेला सिविरमा संस्था स्थापना गरेर कराँते खेललाई अघि बढाएको उनले सुनाए । भुटान कराँते फेडेरेसनले हजारौं संख्यामा खेलाडी उत्पादन गरे पनि उनीहरूले उचित स्थान नपाइरहेको गुनासो अध्यक्ष गुरुङको थियो । ‘आगामी दिनमा हाम्रा खेलाडीलाई अन्यत्र पनि खेल्न बोलाइयोस् भन्ने उद्देश्यले सम्बन्ध विस्तारका लागि सहयोग उठाएर भए पनि यो प्रतियोगिता गर्न लागेका हौं,’ गुरुङले भने ।शरणार्थी खेलाडीसम्मिलित भुटान कराँते फेडेरेसनको टिमले नेपाल र भारतमा आयोजित प्रतियोगितामा १–१ पटक प्रथम तथा ४० भन्दा बढी पदक जितेर ल्याएको गुरुङले बताए । 